2บิ๊กโบรกเกอร์ยันสุขภาพลูกค้าแข็งแรง
เมย์แบงก์ กิมเอ็งคันทรี่ กรุ๊ป ยันสุขภาพนักลงทุนแข็งแรง ไม่มีปัญหาฟอร์ซเซลส์คอลมาร์จิน
22 มี.ค. 2556

เมย์แบงก์ กิมเอ็งคันทรี่ กรุ๊ป ยันสุขภาพนักลงทุนแข็งแรง ไม่มีปัญหาฟอร์ซเซลส์คอลมาร์จิน 
นางบุญพร บริบูรณ์ส่งศิลป์ ประธานเจ้าหน้าที่บริหาร บริษัทหลักทรัพย์เมย์แบงก์ กิมเอ็ง (ประเทศไทย) หรือ MBKET โบรกเกอร์ที่มีส่วนแบ่งตลาดอันดับที่ 1 เปิดเผยว่า บริษัทดำเนินมาตรการป้องกันความเสี่ยงให้ลูกค้าและบริษัท ก่อนที่ตลาดหุ้นจะปรับตัวลงติดต่อกันและหลังจากที่ปล่อยสินเชื่อมาร์จิน เต็มวงเงิน 1.5 หมื่นล้านบาท ได้หยุดปล่อย ซึ่งปัจจุบันมาร์จินที่ปล่อยให้ลูกค้าไม่ได้มีปัญหาและยังอยู่สูงกว่าเกณฑ์ปกติ 
ปัจจุบันเกณฑ์เมนเทนแนนซ์มาร์จิน หากต่ำกว่า 35% ในสิ้นวัน จะถูกคอลมาร์จิน (วางเงินสดเพิ่ม) และถ้าต่ำกว่า 25% จะถูกฟอร์ซเซลส์ (บังคับขาย) 
“สถานะภาพรวมของลูกค้ายังดีอยู่ ขณะนี้ไม่มีใครมีปัญหาจากมาร์จิน ลูกค้ายังถือหุ้นได้ จะขายก็ขายได้ หุ้นที่ลูกค้าซื้อถูกมาก ต้นทุนยังอยู่ไกล” ผู้บริหารกิมเอ็ง กล่าว
นายประสิทธิ์ ศรีสุวรรณ ประธานเจ้าหน้าที่บริหาร บริษัทหลักทรัพย์ คันทรี่ กรุ๊ป (CGS) กล่าวว่า นโยบายของบริษัทมีความเข้มงวดกับลูกค้า หุ้นตก 3 วันที่ผ่านมา จึงไม่ได้รับผลกระทบ เนื่องจากลูกค้าได้ขายหุ้นตั้งแต่วันแรกที่หุ้นตก จะเห็นว่ามาร์จินที่ปล่อยไป 1,500 ล้านบาท เหลือกลับมา 800 ล้านบาท 
“การเรียกคอล หรือฟอร์ซเซลช่วงนี้ยังไม่มี เพราะลูกค้าขายหุ้นไปตั้งแต่วันแรกๆ แล้ว ขณะนี้สุขภาพลูกค้าดี แต่จิตใจอ่อนแอ” ซีอีโอหมื่นล้าน กล่าวและแนะนำว่า นักลงทุนที่เข้ามาลงทุนในตลาดหุ้น ต้องเรียนรู้การเล่นหุ้นขาลง โดยเฉพาะต้องตัดขาดทุนให้ได้ ซึ่งการเล่นหุ้นขาลงยากกว่าเล่นหุ้นขาขึ้น ดังนั้นนักลงทุนต้องมีความรู้ ไม่ใช่เล่นหุ้นตามกระแสหรือแห่เก็งกำไร เลือกหุ้นพื้นฐานดี หรือหุ้นปันผลจะมีความปลอดภัยสูงกว่าหุ้นเก็งกำไร เพราะหากตลาดตก หุ้นพื้นฐานจะตกน้อย